बडिबिल्डिङ टोली मंगोलियातर्फ
नवौं डब्लूबीपीएफ वल्र्ड बडिबिल्डिङ एन्ड फिजिक स्पोर्ट्स च्याम्पियनसिप २०१७ मा नेपालले सहभागिता जनाउने भएको छ । मंगोलियाको उलानबटारमा आयोजना हुने प्रतियोगितामा सहभागिता जनाउन नेपाली टोली सोमबार त्यसतर्फ प्रस्थान गरेको छ । 
काठमाडौं — नवौं डब्लूबीपीएफ वल्र्ड बडिबिल्डिङ एन्ड फिजिक स्पोर्ट्स च्याम्पियनसिप २०१७ मा नेपालले सहभागिता जनाउने भएको छ । मंगोलियाको उलानबटारमा आयोजना हुने प्रतियोगितामा सहभागिता जनाउन नेपाली टोली सोमबार त्यसतर्फ प्रस्थान गरेको छ । वल्र्ड बडिबिल्डिङ एण्ड फिजिक स्पोर्ट्स फेडेरेसनको तत्वावधान तथा मंगोलियन शारीरिक सुगठन तथा फिटनेस महासंघको आयोजनामा हुने प्रतियोगितामा सहभागी हुन जाने ६ सदस्यीय नेपाली टोलीलाई युवा तथा खेलकुदमन्त्री राजेन्द्रकुमार केसीले बिदाइ गरे ।असोज १७ देखि २३ गतेसम्म आयोजना हुने च्याम्पियनसिपमा नेपाली खेलाडीहरू रुजेश शाही, ननिता महर्जन र कमल भण्डारीले सहभागिता जनाउनेछन् । सन् २०१५ मा थाइल्यान्डको बैंककमा भएको सातौं विश्व बडिबिल्डिङ एन्ड फिजिक स्पोटर््समा रजतपदक प्राप्त गर्न सफल खेलाडी रुजेशले ६० केजी तौलमा सहभागिता जनाउनेछन् । थाइल्यान्डको पतायामा सम्पन्न आठौं संस्करणमा फिजिकतर्फ पहिलोपटक कांस्यपदक प्राप्त गर्दै शारीरिक सुगठनमा पहिलो पदक प्राप्त गर्ने महिला खेलाडी हुने सौभाग्य प्राप्त गरेकी ननिता महर्जनले १६५ सेमि एथलेटिक्स फिजिकमा सहभागिता जनाउनेछिन् । दक्षिण कोरियाको सियोलमा २०१७ मा सम्पन्न ५१ औं एसियाली शारीरिक सुगठन प्रतियोगितामा कांस्यपदक जितेका कमल भण्डारीले ५५ केजी तौलमा सहभागिता जनाउनेछन् । नेपाली टोलीको नेतृत्व नेपाल शारीरिक सुगठन तथा फिटनेस संघका उपाध्यक्ष दिनेश राजभण्डारीले गर्नेछन् । यस्तै निर्णायकमा संघका सदस्य ईश्वरमान श्रेष्ठ र अफिसियलमा रुदन वज्राचार्य छन् ।